da id en en en sv en da fr pl en da en da da da da da da en
Reparation af traktorhjul del IV
Jeg frygtede lidt montering af dækkene da det havde været lidt af en kamp at få dem af. Det viste sig dog at blive noget lettere end jeg havde regnet med - for ved hjælp af dækpasta gled operationen som smurt. Bogstaveligt talt.
Udfordringen med at få ventilen til slangen fisket ud efter dækket er monteret havde jeg set på youtube - men da jeg ikke havde samme specialudstyr som dem i videoen måtte jeg lave min egen udgave. De brugte en version hvor det indvendige gevind til selve ventilen bliver benyttet - men jeg følte mig mere tryg ved at lave en udgave som benyttede det udvendige gevind, så jeg ikke pludselig havde noget raslende rundt inde i slangen.
Selve monteringen kunne foretages med to 'små' dækjern - en på 30cm og en på 40cm - fordi dækpastaen hjalp med at få dækket til at glide på plads.
At få dækket til at 'springe på plads' gøres ved at pumpe luft i slangen - så sker det helt af sig selv - men jeg stod dog lidt på afstand i tilfælde af noget skulle eksplodere - så har man ikke lige lyst til at stå i nærheden.
Da først der var kommet dæk på og luft i hjulene var det ingen sag at trille dem ned til traktoren og montere dem ved at løfte bagenden, som stadig stod på EURO-paller, med en palleløfter til den korrekte højde. Hjulmøtrikkerne var allerede smurt med kobberfedt i forbindelse med afmonteringen, så det var let at skrue det hele sammen - og formentlig også at skille det ad igen, hvilket jeg dog ikke håber bliver nødvendigt lige foreløbig.
© Copyright Bo Roost Site Template by Colorlib